ለደቡብ ክልል ግንባር ቀደም ግብር ከፍዮች እውቅና ተሰጠ
 አዲስ አበባ ፣ ጥቅምት 14 ፣2013 (ኤፍ.ቢ.ሲ)የደቡብ ክልል ለግንባር ቀደም ግብር ከፍዮች እውቅና ሰጠ።እውቅና እና ሽልማቱን የሰጡት የደቡብ ክልል ምክር ቤት አፈ ጉባሄ ወይዘሮ ሄለን ደበበ ÷የኮሮና ቫይረስ ተፅእኖን በመቋቋም በታማኝነት ታክስና ግብራቹን ስለከፈላቹሁ የክልሉ መንግስት ያመሰግናችኋል ብለዋል ።ሀገራዊ ለውጡን እውን ለማድረግ የፍይናንስ ሀብት ማሰባሰብ ይጠበቃል ያሉት አፈ ጉባሄዋ ÷ ከብድርና እርዳታ ለመላቀቅም ታማኝ ግብር ከፍዮችን ማፍራት ይገባልም ነው ያሉት ።እውቅና የተሰጣቸው ግብር ከፍዮች በቀጣይም በገበታ ለሀገር ፕሮጀክትና የህዳሴ ግድቡን ለማጠናቀቅ ድጋፍቸውን እንዲያጠናክሩ ጠይቀዋል ።የክልሉ የገቢዎች ባለስልጣን ዋና ዳይሬክተር ወይዘሮ ዘይቱና ኢብራሂም በበኩላቸው ÷እስከ 6 ሚሊየን ብር ድረስ ግብርና ታክስ የከፈሉ ታማኝ ግብር ከፍዮችና ለህግ ተገዢ የነበሩ ከደረጃ ሀ እስከ ሐ ያሉ 89 ግንባር ቀደም ግብር ከፍዮች እውቅና ተሰቷቸዋል ብለዋል ።በየግንባር ቀደም ግብር ከፍዮች የእውቅና ስነ ስርአት ላይ 90 ሚሊየን ብር ግብርና ታክስ የከፈሉ የመንግስት የልማት ድርጅቶችም እውቅና ተሰቷቸዋል ።ከፋና ጋር ቆይታ የነበራቸው ተሸላሚ ግብር ከፍዮቹ የንግድ ስራው በኮሮና ቢቀዛቀዝም በታማኝነት ግብራችን ከፍለናል ፣ እውቅናው ለተሻለ ስራም የሚያነሳሳን ነው ብለዋል ።ክልሉ በተጠናቀቀው የግብር ዘመን 10ነጥብ 2 ቢሊየን ብር ሰብስቧል ።በሀይለየሱስ መኮንን